Politici se feite oor nuwe ‘universiteit’ totaal verkeerdDirk Hermann, bestuurshoof van Solidariteit. Foto: Reint Dykema. Sol-Tech is ŉ tegniese kollege wat 12 jaar gelede al geregistreer is en dit is nie ŉ nuwe universiteit soos wat politici nou al meermale verkeerdelik beweer nie. Só het dr. Dirk Hermann, bestuurshoof van Solidariteit, gesê na mediaberigte die afgelope ruk oor die bou van Sol-Tech se nuwe kampus. Panyaza Lesufi, LUR vir onderwys en jeugontwikkeling in Gauteng, het Woensdag weer hieroor op Twitter uitgevaar. Hy het ŉ mediaberig oor die aangeleentheid getwiet en gesê almal wag op Solidariteit se aansoek vir die “beplande private Afrikaanse universiteit”. “Tensy dit nie oopgestel word vir alle Suid-Afrikaners en nie teen ander taalgebruikers diskrimineer nie, is ons gereed,” het hy getwiet. Hermann het egter daarop gewys dat Sol-Tech nie ŉ nuwe universiteit is soos wat Lesufi nou al meermale verkeerdelik beweer het nie. “Die enigste persoon wat daarop aanspraak maak dat dit ŉ universiteit is, is Lesufi,” het Hermann gesê. Volgens Hermann is ŉ LUR wat ŉ Twitter-oorlog voer sonder om die regte feite te kry, onverantwoordelik en roekeloos. Hy laat nie toe dat feite tussen hom en sy politieke retoriek staan nie. Panyaza Lesufi. Foto: Mia Slabbert “Ongelukkig het die media oor die algemeen sy verkeerde feite verder versprei. Sol-Tech is reeds een van Suid-Afrika se top- tegniese kolleges. Die kollege lei reeds 1 200 studente op en honderde vaardige jongmense word jaarliks vir die Suid-Afrikaanse mark gelewer. “Sol-Tech bou nou ŉ nuwe kampus om sy kapasiteit te vergroot. Sol-Tech voldoen al jare aan al die nodige statutêre vereistes en diskrimineer op geen manier op grond van ras nie. Sol-Tech is deur gewone Solidariteit-lede begin wat graag wou seker maak dat hul kinders goeie opleiding kry. Fabriekswerkers, mynwerkers, professionele mense en baie ander dra elkeen R10 per maand by om Sol-Tech en ander bouprojekte aan te pak. “Dit is iets wat enige gemeenskap vir hulself kan doen. Ons moedig alle vakbonde en gemeenskapsorganisasies aan om dieselfde te doen. Solidariteit sal enige gemeenskap of organisasie help om dieselfde te doen. Die Grondwet maak dit vir almal moontlik. “Ons nooi mnr. Lesufi om eerder by positiewe projekte betrokke te raak as om suksesvolle projekte met vals inligting verdag te maak. Suid-Afrika het baie instellings soos Sol-Tech nodig,” het Hermann gesê. Blade Nzimande (Foto: ANA/Jacques Naude) Blade Nzimande, minister van hoër onderwys, het ook Maandag tydens ŉ mediakonferensie gesê hy wag nog op ŉ aansoek van Solidariteit vir die skepping van ŉ private Afrikaanse universiteit. Nzimande is dus ook onder ŉ wanindruk dat Sol-Tech nuut of ŉ universiteit is. Die oprigting van die Sol-Tech-kampus is die eerste groot projek van ŉ reeks opleiding- en werkprojekte van R4,5 miljard wat die Solidariteit Netwerk in die volgende vyf jaar gaan aanpak. Die volgende groot projek is die bou van die Akademia-kampus waar universiteitsopleiding van wêreldgehalte met Afrikaans as onderrigmedium aangebied gaan word. Akademia bestaan reeds as ŉ private hoëronderwysinstelling.